authors: От Людмил Хайдутов

title: Защо произходът на храната е важен

maintext:
Географските означения на хранителни продукти и напитки не са само средство за ограничаване на нелоялната конкуренция и гаранция за постоянно качество, но имат своята роля и в ограничаването на въздействието на климатичните промени.
Всяка порция храна и чаша питие имат своята история. Дали тя ще е безлична, не особено интересна и сходна с тази на милиони други порции и чаши зависи от това дали тя е резултат на интензивното производство. От друга страна, когато например парче сирене пармиджано реджано е създадено в семейна мандра, в която работи поредното поколение, то вече не е само аромат, вкус и таблица с хранителни стойности – в него е натрупано огромно знание, а връзката му с мястото, където е направено е неразривна. И това веднага се разпознава, когато го опитате.
Именно тази история, натрупването на знания и родова памет се нуждаят от защита и съхраняване. В страните от Европейския съюз това се случва чрез географските означения. Те са две:
• защитено наименование за проиход, ЗНП,
• защитено географско указание, ЗГУ
Европейските регламенти предвиждат още едно означение – храна с традиционно специфичен характер, ХТСХ, но за тези продукти не се изисква да са произведени на определено място. Така в България панагюрската луканка, която носи логото на ХТСХ може да се прави в която и да е част на страната. Всъщност според информацията на сайта на Министерството на земеделието и храните нито един от производителите на панагюрска луканка не е на по-малко от 50 км по път от Панагюрище.
За разлика от ХТСХ двете географски означения ЗНП и ЗГУ стриктно отчитат връзката на продукта с мястото му на произодство и оттам с природните, социалните и културните аспекти. Докато за продуктите със ЗГУ е позволено някои от етапите на производство или пък произходът на първичната суровина да са на други места, защитеното наименование за произход означава, че целият процес - от добиването на суровините до опаковането, трябва да е в определения географски район. След изпълняване на всички указания и признаването на географските означения, продуктите имат правото да носят съответните лога на опаковките си.
Освен гаранция за постоянно високо качество, която неминуемо привлича повече потребители и пазари, географските означения са и бариера за фалшифицирането на защитените продуктите. Ползите на производителите им са свързани и с по-големите възможности за кандидатстване за европейски финансови средства за промотиране на продукцията.
Засега в България защитени наименования за произход имат само вина, произведени в 52 района, повечето влезли ан гро в регистъра на ЕС през 2007. Два са продуктите със защитено географско указание – горнооряховският суджук и българското розово масло. Заедно с тях трябва да се отбележат и двете озадачаващо обширни ЗГУ за вино – Дунавска равнина и Тракийска низина. Така България се оказва на 8-мо място в ЕС по брой на продукти с географски означения, но само един от тях е хранителен, и един е земеделски.
През лятото на миналата година евродепутатът Момчил Неков обяви началото на кампанията „Да защитим българския вкус“, която има за цел да идентифицира български продукти с потенциал за защитено наименоание за произход или защитено географско указание. Slow Food в България се присъедини като партньор на екипа на Неков и заедно на базата научни наблюдения и изследвания установиха 30 продукта, които отговарят на критериите за географски означения. Сред критериите са важни връзката на характеристиките на продукта с региона, популярността на местно равнище и обързването на производителите с поддържането на качеството. Именно от тях се очаква да започнат процеса на определяне на географските означения, който най-обшо протича през национална и европейска фаза. Отговорното звено за придвижването на документацията за България е дирекция „Директни плащания и пазарна подкрепа“ към МЗХ, но е необходимо да се подаде заявление и в Патентното ведомство, защото европейската процедура изисква първо продуктът да е защитен на национално ниво. Процедурата не е твърде сложна, но изисква събирането на доказателства за географката обвързаност на кандидатстващия продукт. Обикновено времето от подаване на заявление в българското министерство до окончателното решение е около две години.
Тъй като една от целите на кампанията на г-н Неков и Slow Food в България е до края на годината да има поне 5 подадени заявления то очакванията са през 2018 г еленският бут, реселешкият воден лук, куртовският розов домат, странджанският чай и месото от източнобалканска свиня да получат своите географски означения.
Точно тези продукти, както и зеленото сирене от Черни Вит и навпавока от Горно Драглище, бяха представени от своите производители на 6 септември по времето на фермерски пазар на площад „Люксембург“ в Брюксел веднага след края на конференция в сградата на Европейския парламент, организирана от Момчил Неков. Темата на конференцията бе „Намаляване на ефектите от промените в климата чрез географските означения и европейските схеми за качество”. В нея освен г-н Неков, който е заместник в Комисията за земеделие и развитие на селските райони в Европейския парламент, участваха Диего Конга Фано, директор за многостранните връзки и политиките за качество на Главната дирекция за земеделие и развитие на селските райони на Европейската комисия, и Паоло Кастро, член на същата дирекция. Доц. Десислава Димитрова, координатор на Slow Food в България говори за връзката между климатичните промени и потенцалните продукти с географски означения в България, като представи и междинни резултати от съвместната кампания с г-н Неков. Д-р Румяна Панова в своята презентация разкри проблемите и възможностите, пред които са изправени вековните кестенови гори и местните хора, които използват плодовете им за храна в село Брежани, област Благоевград, а Радостина Донева, председател на Асоциацията за развъждане и съхранение на източнобалканската свиня, представи начините, по които полудивото отглеждане на животните от автохтонната българска порода може да допринесе за забавянето на промяната в климата. Опитът на италианския регион Емилия-Романя беше споделен от Карло Малаволта, който разкри връзките между намаляването на емисиите от парникови газове и проиводството на пармиджано реджано ЗНП както и на круши и праскови от провинцията, които са със защитени географски указания.


authors: От Веселина Маринова

title: Стоян Илиев - фермерът-ханджия от Ковач

maintext:
Семейството от Ковач
Преди да попадне – покрай страстта си към риболова – на дивно красивата странджанска местност до Велека, Стоян Илиев нямал нищо общо със селото и селската работа – нито къща, нито баба на село, нито спомени там. Учил за готвач, работил в ресторанти – в Слънчев бряг и в Германия, после се захванал с магазини за авточасти и автосервиз в Бургас.
Но видял Ковач и се влюбил – и така решил „да хване гората“, както казва. Вложил каквото имал в земи, пасища, биволи. И оборудване, разбира се, нужно за фермерската работа. Построил и къщи – за семейството си и за гости, а също и странноприемницата. Кулинарното му образование вероятно има дял в заниманията му, защото разбира какво е добрата храна, така че има мотивация да я произвежда.
Ето че е възможно. Но само ако човек е предприемчив и не се плаши от работа. Стоян е видимо щастлив, като види стадото си от почти 200 биволи – повечето познава по имена: Нура, Нела, Гергана, Стоян... - с повечето се боричкал, докато били малачета. Някога по тези места отглеждали много биволи – за работна сила и, разбира се, заради чудесното им маслено мляко. Фермерът е горд и с насажденията си от странджански чай, резене и лимец. Изобщо има безброй поводи за радост и удовлетворение. Само че работата е много, наистина много.
„Откакто взех биволите през 2008, един път не съм ходил за риба. Въпреки че живея на брега на Велека...“ Казва, че ангажиментът с животните е много голям, а пък биоземеделието изисква доста работна ръка, тъй като има много ръчен труд. И тук стигаме до вечния проблем – местните не искат да работят такава работа, тежък им се вижда селският труд. Така че изключително трудно се намират хора да помагат, въпреки определено доброто заплащане и условия, които им се предлагат и въпреки че друга работа наоколо почти няма. Вече от доста години е фермер в района и вероятно има право да каже полухапливо-полузакачливо: „Няма мераклии да помагат. Тук повечето хора живеят на принципа „по-добре гладен, отколкото уморен“.
Самият той изглежда неуморен и завидно добре организиран. Началото на работния му ден най-често е по тъмно, а кой знае кога е краят му. Съпругата му Ивелина, явно също неуморна, върти цялата работа в странноприемница „Ковач” и къщите за гости, а четирите им деца учат и помагат. „Викам им троскот, казва Стоян. Веднъж да се хванат, и растат като троскот...“

fasttext_language: bg


authors: От Радослав Райков

title: Троли, викинги и тяхната кухня

maintext:
Малмьо е индустриален град, който запада в края на 80-те години на ХХ век, но се възражда в началото на ХХI. Населението му е сред най-младото в страната и занемарената доскоро крайбрежна зона бе превърната в модерно място за забавление с ресторанти и клубове, а мостът над пролива Йоресунд (истински инженерен подвиг) направи Европа по-близка с 8 км.
Космополитната нотка на Малмьо вибрира и върху кулинарната ѝ гама – от традиционните шведски ресторанти до кухните на различните чужди общности, населяващи града, което най-добре може да се види по време на някой от четирите Дни на ресторанта в течение на годината. Тогава всеки може да покаже своите кулинарни умения по паркове, улици, дворове и дори апартаменти, които се изпълват с хиляди местни жители и туристи, наслаждаващи се на добре приготвена храна, странни рецепти и експериментаторски техники.
Провеждан приблизително веднъж на всеки три месеца, Денят на ресторанта представя градската гурме култура в най-добрия ѝ вид. Базиран на доброволен принцип, всеки, който желае, може да „отвори ресторант” за един ден. През лятото фестивалът се провежда из свободните зелени площи, сергии и щандове окупират ъглите на централните и квартални улици, а зиме се вмъква на топло в офиси и частни домове. Основан през 2011 от група ентусиасти в Хелзинки, празникът се харесал толкова много, че днес вече се организира в 68 държави. А ние попаднахме точно на един от тях – и то не случайно; Ингрид беше пресметнала всичко.
Въоръжени с новото приложение Restaurant Day, което Ингрид ни инсталира на телефоните, ние набързо планирахме нашата гурме обиколка из Малмьо. Сравнявайки адресите с електронната карта на града, установихме, че градината на Нура, където тя предлага топъл, ливански хляб с местно сирене, е най-близо. По-надолу радиожурналистката Теа бе превърнала покрива на блока, чийто последен етаж обитаваше, в своеобразен кулинарен щанд, изнасяйки на открито две сгъваеми масички, които бе отрупала с френски ястия и френско-шведски фюжън експерименти. А Хана се бе отдала на претворяването на историческите рецепти на Густава Бьорклунд, една от най-известните шеф-готвачи в Швеция през ХIХ век, приготвяйки говежди наденички с индийско орехче, хрупкав хляб с портокалови кори и анасон и още куп други вкусотии.
Времето минаваше и наближаваше часът на нашата вечеря с местно семейство, уредена ни от Ингрид. По нейна препоръка на път за семейство Лундгрен се отбихме в Salt&Brygga – първият сертифициран Slow Food ресторант в Швеция, който предлага само ястия от традиционни, еко- и биоделикатеси на малки производители, повечето от Сконе: антрекоти (по-известни у нас като медальони) от телешко месо с многоцветен пиперен сос (от бял, червен, черен и зелен пипер), задушени гърди с гъби пачи крак и дълго меню, отдаващо почит на Slow Food традицията.
Четириетажен комплекс във формата на буквата П с градинка отпред, разделена от чакълеста алея по средата и гаражи между трите постройки, образуваше онова, което се водеше под номер 48. Бьорн Лундгрен ни посрещна на вратата по раирани чорапи и с широка усмивка и веднага ни покани в дневната, където масата беше прилежно подредена и украсена с шведски флагчета. Очакваха и други гости. Като първи пристигнали, имахме възможността да си изберем местата, а жената на Бьорн Карин се появи с голям поднос напитки. По-късно се запознахме и с майка ѝ, която ѝ помагала в кухнята и била главната виновница за любовта на Карин към истинската и добре приготвена храна.
Смьоргосборд е шведска традиция (всъщност норвежците оспорват произхода ѝ), при която на масата се нареждат най-различни ястия, така че гостите сами да си сервират – всеки минава и си взема онова, което му харесва. Ние му викаме шведска маса! Когато пристигнаха и двойката англичани и другата двойка германци, настана оживление пред шведската маса, на която скоро не остана празно място от чинии: херинга със сос от горчица, картофи с аншоа и сметана, тъмен, ръжен хляб, шведски кюфтенца с дресинг от червени боровинки, омлет с бекон, желирано пиле, пушени наденички, няколко вида салати… Накрая на масата Бьорн ни представи аквавит – скандинавския еквивалент на нашата ракия или мастика, който обаче се произвежда от ректифициран спирт, основно от картоф, ароматизиран с ким, анасон и копър, налят в специални малки чашки, чийто дръжки представляваха драконови глави.
След няколко часа, едно шише Аquavit (алкохолът в Швеция е изключително скъп, затова продължихме с бира) и няколко кенчета, вече всички се познавахме и се надпреварвахме да си разказваме истории за близки и далечни пътешествия, екзотични ястия и какви ли не опасности. Но когато стана единайсет (часът, до който е позволено да се вдига шум в Скандинавия през уикенда), всички се изсипахме навън, възбудени от страхотно прекараната вечер и новите запознанства с хора, които като нас споделят любовта си към добрата храна и качествената напитка.


title: Световният Slow Food форум Terra Madre ще събере десетки хиляди в Торино за 11-ти път

maintext:
Организирано от Slow Food, италианския регион Пиемонт и столицата му Торино, 11-то издание на Terra Madre Salone del Gusto – най-важния световен форум за културата на хранене, ще се проведе от 22 до 26 септември 2016. Пет хиляди делегати от 160 страни, над 800 изложители, 300 президиума на Slow Food и 500 Terra Madre хранителни общности ще вземат участие в събитието. Лозунгът на тазгодишното издание на форума е "Да обичаме Земята!"
В красивия парк Валентино, на брега на река По, ще бъде разположен Международният пазар, на който производителите сами ще представят хранителното разнообразие на света. От многобройните щандове15 ще са посветени на продукти от балканските президиуми и хранителни общности. По-голямата част от тази площ е предоставена чрез проекта ESSEDRA, съвместно финансиран от Европейския съюз, който има за цел да подпомогне процеса на европейска интеграция на страните от Балканите чрез укрепване на гражданското общество и на способността му да влияе върху политиката и да насърчава устойчиви модели за развитие на селските райони. Този проект също така допринесе за създаването на пет нови президиуми на Slow Food, които ще присъстват тази година в Торино:
• Розов домат от Куртово Конаре, България – този сорт е известен в странаta със своята сладост и се използва заедно с куртовската капия за направата на изключително вкусни лютеници.
• Пелешачки вареник от Хърватия е от типичните вина от южна Далмация. На полуостров Пелешац то се прави изключително от местния сорт плавац мали, цветът му варира от кървавочервен до тъмен карамел и има силен плодов аромат с нотки на мед и марсала.
• Станушина от Република Македония е гроздов сорт от черноморското семейство и е бил отглеждан на стръмните му брегове от древността. Това грозде се използва за направата на коминяк - рубиненочервено вино с аромат на ягоди, малини и сушени плодове, както и за мадзун – напитка, използвана като лек при чернодробни проблеми и при възпаление на дихателните пътища, както и като заместител на захар в готвенето.
• Президиумът за македонската медоносна пчела е създаден с цел да се опази местният вид Apis mellifera macedonica, който е разпространен oт източна Албания до централна България.
• Прасето базна от Румъния е кръстено на общината със същото име в областта Сибиу, където е предпочитано заради своята издръжливост и заради качеството на месото, което е подходящо за производството на суровосушени колбаси.
Мрежата на Slow Food в България ще е домакин на най-голямата балканска изложбена площ с три щанда, където посетителите ще имат уникалната възможност да се запознаят с богатството на българската храна, включително известното зелено сирене от Черни Вит, млечни продукти от каракачанска овца, суровосушения колбас нафпавок от Горно Драглище и месни произведения от източнобалканска свиня. На отделен щанд ще се представят хранителни продукти от Странджа.
Конференция, посветена на запазване на биоразнообразието на Балканите, ще оцени приноса от четирите години на проекта ESSEDRA, който доведе до идентификацията на над 300 продукта от Съкровищницата на вкусовете в района и до цялостна програма за подкрепа на достъпа до пазари на малките фермери с техните традиционни продукти, както и до определяне на предстоящите предизвикателства.
Това е само един от над 50-те конферентни форума по време на Terra Madre Salone del Gusto. На останалите ще се обсъжда как потребителите могат да влияят върху неустойчивото производство храна от мултинационалните компании, какви са възможностите на традиционното земеделие и съвременната наука да осигурят световна прехрана, как градското градинарство променя обществото и какво може да се предприеме срещу засилващото се влияние на селскостопанската мафия. Сетовнопризнатите шеф-готвачи Мишел Бра и Оливие Роланже, както и албанският им колега Алтън Пренга ще говорят за неразривната връзка между кулинарното изкуство и локалните природни и социални условия.


title: Първият Хранкооп магазин ще бъде официално открит

maintext:
Макар да работи вече повече от месец, първият Фермерски магазин Хранкооп ще бъде открит официално на 29 септември. Това ще се случи в Голямата ротонда, в средата на Мол Сердика, на ниво -1, там където се събират ескалаторите и входовете от паркинга и от бул. "Ситняково".
Всички инициативи на Хранкооп София - хранителни кооперативи, фермерски пазари, тематични събития, кампании и акции са свързани с основните им идеи - подкрепа на малки местни производители на чиста храна, достъп на повече потребители до тази храна, повече възможности за устойчив начин на живот
Магазинът предлага над 400 артикула - пресни плодове и зеленчуци, месни и млечни продукти, напитки, козметика, които се доставят директно от производителите и много от които са познати от регулярните фермерски пазари в София. Дори и производителите да не могат да са всеки ден в магазина, за да преставят сами продукцията си - чудесна практика, използвана на пазарите, самото присъствие в асортимента е добра гаранция за качество. Все пак, за да се запълни тази липса на директен контакт с производителя, Хранкооп София и Мол Сердика планират да отворят нов седмичен фермерски пазар на покрива на търговската сграда.


title: Как да си избера зехтин?

maintext:
През 2014 израелски изследователи откриха доказателства, че преди 8000 години в близкоизточната страна вече се е произвеждал зехтин. Именно в Израел приключва невероятното ветроходно пътешествие на иследователката Джули Ангъс, която през 2011 г. заедно със съпруга си Колин и тогава едногодишния им син Лейф тръгват от Испания, за да открият родните места на култивираната маслина. Това откривателско пътуване тя описва в книгата си По следите на зехтина.
Съвсем скоро българският читател благодарение на Gourmet Publishing ще може да преживее любознателната история на това вкусно пътуване във времто и пространството. А за най-нетърпеливите предлагаме един полезен откъс от последната част на „По следите на заехтина“, в който се описва как се избира качествен продукт.
Изборът на зехтин не би трябвало да ви плаши. Щом можете да си изберете вино, което да подхожда на ястието, избирането на зехтин трябва да е детска игра. Всъщност нашият двегодишен син вече е развил небце за разпознаване на качествен зехтин. Все по-популярни стават бутиците за зехтин и ако имате късмета в града ви да има такъв, посетете го. Вероятно ще можете да опитате разнообразни видове и да научите много от опита на продавачите. Следващия път, като поканите гости на вечеря, превърнете събитието в дегустация на зехтин екстра върджин и накарайте всички да донесат по една бутилка. Ако отидете на обиколка на винени изби в страна, където се отглеждат маслини, отбийте се и в някои ферми за производство на зехтин. Често маслините и лозята се отглеждат в съседство и това приятно ще обогати пътуването ви. Най-добрият начин да развиете вкуса си към зехтина е, като опитвате разнообразни сортове от различни марки.
Има няколко неща, които можете да направите, дори преди да дегустирате зехтина, за да подобрите възможностите бутилката, която ще занесете у дома, да съдържа висококачествено олио.
Трябва да сте сигурни, че зехтинът е пресен
Току-що пресованият зехтин е най-добър, след това започва да се влошава. В идеалния вариант трябва да се консумира в рамките на една година след производството, но трайността зависи от много неща. Някои зехтини се запазват до две години, а други, особено неправилно съхраняваните, се развалят и по-рано. В общи линии зехтинът с високи нива на полифеноли (това, от което гърлото ви пари) ще е по-дълготраен.
Уверете се, че на бутилката е изписан срок на годност или – още по-добре – дата на беритба или бутилиране. Ако зехтинът няма такива обозначения, не го купувайте – това е все едно да купиш хляб, без да знаеш кога е изпечен или кога ще се развали. Освен това датата на реколтата е най-точна, понеже така се знае и кога е произведен зехтинът. Датата на бутилиране е малко по-малко точна, понеже различните компании държат олиото различно време, преди да го бутилират, изчаквайки по-добри цени. Зехтин, съхраняван в огромни съдове от неръждаема стомана и изолиран с инертен газ, ще се развали по-бавно от бутилирания, но все пак винаги е по-добър пресен. Срокът на годност дава най-малко точност, защото често тази дата се определя на две години след беритбата и не може да сте напълно сигурни какви критерии е използвал производителят.
Уверете се, че е бил съхраняван, както трябва
Топлината и светлината ускоряват темпото, с което качеството на зехтина се влошава. Уверете се, че купувате зехтин в тъмна бутилка. Когато го занесете вкъщи, го дръжте в шкаф, за предпочитане на хладно място. Зехтинът не трябва да се съхранява в хладилника, защото може да се втвърди. Може обаче да го замразите, за да удължите живота му.
Погледнете какъв сорт са маслините и къде са отгледани
Някои компании купуват олиото на едро от различни производители от много страни, други произвеждат зехтина си само от една горичка. Някои зехтини са произведени само от един сорт, други представляват смесица от различни сортове. Качеството на зехтина зависи и от сорта, и от мястото на отглеждане на маслините и също както сортът грозде влияе на аромата на виното, и регионът, където расте гроздето, влияе на неговия тероар.
На някои зехтини тази информация е дадена и за да се допълни уверението за качество, европейците имат процеси на удостоверяване, които гарантират, че даден зехтин е произведен в конкретен район. Тези географски означения – за защитено наименование за произход (PDO) и за защитено географско указание (PGI) – се дават само на маслини, отглеждани в конкретни райони, и то по начин, който съответства на традиционните практики в района. Съществуват стотици такива географски означения: само в Италия са петдесет.
Единственият недостатък в това е, че извън Европа такива удостоверения почти не се прилагат. В Европа е незаконно един зехтин от Тоскана да съдържа примеси от маслини от който и да било друг регион. Обаче все още няма двустранни споразумения със страни извън Европа за прилагане на тези наредби, макар че вече се правят усилия това да се промени. Канада и САЩ имат подобни двустранни споразумения по отношение на виното, за да може да сме уверени, че шампанското, което купуваме, е от областта Шампан във Франция. Надявам се хората извън Европа скоро да имат същите гаранции и когато си купуват зехтин от Тоскана или маслини каламата.
Пригответе се да платите малко повече
Няма гаранции, че по-високата цена означава високо качество. И все пак няма вероятност на най-ниска цена да си купите първокласен зехтин. Като си помислите, че средно скъпа бутилка вино струва около 20 долара и че бутилка специално вино ще струва в пъти повече, съвсем не е неразумно да поразвържете кесията и за бутилка качествен зехтин. Освен това за разлика от виното, което ще е изпито за една вечер, зехтина ще го ползвате месеци наред. Това не означава, че всичкия зехтин, който купувате, трябва да е най-висококачествен. Вкъщи по принцип имаме два вида зехтин: един не особено забележителен екстра върджин за готвене и един висококачествен за поръсване на храната. Когато зехтинът се нагрява, много от вкусовите му качества се губят, затова ми се струва светотатство да се използва скъп зехтин за готвене.


authors: От Людмил Хайдутов

title: Курбан байрам по бенгалски

maintext: Многото танци и песни, изпети най-вече от организатора Завед, пищните дрехи, подаръците и томболите се опитаха да засенчат храната, приготвена по домовете от празнуващите, но е успяха. Според Завед, който живее в България от 1987, кухнята на Бангладеш прилича на 80% на индийската и на пакистанската храна, но аз бих казал, че вкусовете на това, което опитах са много по-заоблени от съответните по-западни еквиваленти. Самосите с телешко, зеленчуковото къри сабзи и запържената бамя бяха сред моите фаворити, но няма как да пропусна и кюфтетата от кайма и нахут, нито пък пикантните картофени крокети алур чоп. Всъщност нямаше нищо, което да не е вкусно. Все пак домакините бяха намалили с малко обичайната лютивина на гозбите си, за да могат и несвикналите небца да ги оценят. Десертите – лъскави от захарен сироп джалиби и разгула (от домашна извара), без усилия си намериха място сред кулинарното обилие. Алкохол нямаше, но не забеязах отсъствието му заради неверояно вкусната напитка бурхании от кисело мляко, джоджен, запечен кимион и черна сол, която се получава чрез изгаряне на каменна сол в присъствието на различни семена, кори и листа.


authors: От Людмил Хайдутов

title: Terra Madre Salone del Gusto 2016 в града на По

maintext:
Вече двайсет години Торино, най-големият град на река По, е домакин на Salone del Gusto, колосалното изложение на Slow Food производители от цял свят, но за пръв път събитието наистина беше в града. Паркови алеи, площади, зали из цялата централна част на Торино бяха въвлечени в глобалния празник на вкусната, чиста и справедлива храна.
Предишните издания на изложението бяха затворени в халетата на Lingotto Fiere и олимпийската зала за шортрек Ovale, но тази година хранителните общности и президиумте от света, както и подбраните производители от всички италиански региони окупираха от 22 до 26 септември парка Валентино, току-до най-важната за италианското земеделие река. По знаковата за консумеризма пешеходна улица Via Roma и на площад Сан Карло пък бяха разположени щандовете на италианските Slow Food президиуми. Улицата на сладоледа беше на Via Po, на която можеше да се опитат и кафета от президиумите във Африка и Латинска Америка. Пак там зоната Let It Bee привличаше професионалисти и любители на меда.
Виа Рома, Торино по време на Terra Madre Salone del Gusto 2016
Но светът не е само пазар. В зашеметяващото класическо пространство на театър Кариняно по време на Terra Madre конференциите своите опит и идеи представиха забележителни личности като Алис Уотърс, готвач, социален предприемач, вицепрезидент на Slow Food и човекът, помогнал да се създадат над 4000 училищни градини в САЩ. Мишел Бра и Оливие Роленже – френски звездни готвачи, на конференцията „Когато готвачите се обединят с фермерите“ говориха за преките контакти между производители и клиенти и значението на това за кулинарното изкуство.
В центъра на парк Валентино, в едноименния замък, както и в залите на разположения в същия парк комплекс Торино Еспозициони се провеждаха делегатските форуми, посветени на теми от изчезващото биоразнообразие на банани в Уганда до значнието на Трансатлантическото партньорство за търговия и инвестиции. Една от най-посетените срещи беше тази за биологичното разнообразие на Балканите, на която беше обсъден продължаващия проект ESSEDRA, чрез койтоосвен, че бяха идентифицирани многобройни застрашени храни на полуострова, беше помогнато и на основаването на нови Slow Food президиуми. За България това са проектите за съхраняване на розовия домат от Куртово Конаре и на източнобалканската свиня.
И двата нови български президиума бяха представени на два от българските щандове в парк Валентино, които споделяха с производители от останалите четири Slow Food проекта за защита на нафпавока от Горно Драглище, зеленото сирене от Черни Вит, каракачанската овца и смилянския фасул. На третия щанд на страната ни се предлагаше странджански манов мед, произведен от горското стопанство в село Кости с помощта на Българското дружество за защита за птиците. Производителите рядко имах свободна минута – непрекъснатият поток от хора изискваше постоянни обяснения, като едно от най-куриозните беше, че пъстрият попски боб от Куртово Конаре трябва да се сготви, преди да се яде. Мнозина италианци обаче поглъщаха червено-белите плоски бобчета, без да дадат на никого време да реагира.
Продуктите на новия български президиум за розовия домат от Куртово Конаре.
Долу вляво - попски боб. Снимка: Здравка Уайлдгуус
Всеки ден щандовете в парк Валентино работеха от 10 до 19 часа с изключение на 23 септември, когато почти всички делегати, производители, лектори и участници в събитието, заедно със стотици граждани и гости на Торино преминаха по централните улици на града с плакати, които призоваваха на различни езици: Гласувай с вилицата си!; Спасете биоразнообразието!; Вкусно, чисто, честно; и, разбира се, Да обичаме Земята, тазгодишното мото на Terra Madre. Шареният парад беше огласен от духов оркестър, българска гайда, мадагаскарски песни и приповдигната интернационална глъч.
Макар по време на парада най-ясно да се видя мащаба на събитието – над 5000 делегати, от участници от повече от 3000 местни общности, включително 400 Slow Food президиума, през всичките дни на Terra Madre хора с баджове със Земята в анатомично вярната форма на сърце и надпис: Защитете бъдещето!, непрекъснато се движеха из града. Събития се провеждаха от сутрин до вечер, в най-различни места. Дегустационните семинари за коктейли и високоалкохолни напитки бяха в аукционната зала на Болафи, семейна компания, специализирала се колекционерството включително на вино и спиртни напитки, докато кулинарните презентации събираха публика както в шатрата на Съюза на Slow Food готвачите на централния площад Пиаца Кастело, така и в модерната сграда на Intesa Sanpaolo Tower и гурме супермаркетът Eataly. Темите варираха от национални кухни през президиумни продукти до приготянето на древноримски ястия. Достъпът до всички тези събития беше разпродаден поне един месец преди началото им.


title: Любими български рецепти - готварска книга за всеки

maintext:
Всеки има любими рецепти. Храната, която обичаме, предизвиква емоции и настроения, възражда спомени и носи очаквания.Тя неизменно е свързана с родното място, със страната, в която живеем и която е възпитала вкуса ни.
България е държава с неподозирано разнообразна кухня, която на основата на тракийското и славянското кулинарно наследство съчетава велики традиции като османската, персийската и гръцката и ги пречупва през родната природа и бита и душевността на народа. От това невероятно разнообразие Ивелина Иванова, с подкрепата на богатия ѝ опит в традиционното и съвременното кулинарно изкуство, избра и приготви 100 ястия, които в най-голяма степен отразяват българския вкус, за най-новата си книга Любими български рецепти. Успешната кариера на Ивелина като шеф-готвач на медийния бранд МЕНЮ, създател и основен преподавател на Кулинарно училище МЕНЮ и автор на множество кулинарни книги, ѝ позволява с лекота и вдъхновение да пресъздаде автентичните вкусове чрез модерните готварски техники и съвременните концепции на здравословното хранене.
Всички апетитни ястия в книгата Любими български рецепти са приготвени в кухнята на издателство „Гурме“, която е оборудвана не по-различно от всяка домашна кухня – гаранция, че всяка от рецептите може да бъде възпроизведена без проблеми, стига подборът на продуктите и указанията да се спазват с внимание.


authors: От Д-Р Весела Георгиева

title: Какво да пием през лятото, когато сме жадни

maintext:
Чай
На пръв поглед може да прозвучи странно, но топлият чай през лятото утолява жаждата по-добре от водата. Топлината, която добавя чаша чай към телесната ни температура е съвсем малка в сравнение с топлинната енергия, която се отделя при метаболитните процеси в организма и служи за поддържането на телесната ни температура. Ако сте избрали той да бъде вашият съюзник в борбата с летните жеги, е важно:
- да не го подслаждате. В противен случай увеличавате риска от кариес и отнемате хубавия вкус и аромат.
- да не използвате няколко пъти едни и същи пакетчета или чай и да бъдете придирчиви към качеството им.
- да дадете превес на билковия и плодовия чай.
Може би най-хубавият домашен чай се прави от билките, които лично сте набрали по време на разходка в планината. Лятото е правилният сезон за целта, а аромат на изсушените растения му ще ви напомня за някое чудесно преживяване, но трябва да бъдете уверени в разпознаването им, защото в гората има и отровни. Подправките, които растат в градината – например мента или босилек, също могат да се използват за приготвяне на чай. Маточината е чудесен избор заради свежия си лимонов вкус. Истинският чай, независимо черен или зелен, съдържа теофилин и кофеин - алкалоиди, които свиват кръвоносните съдове. По този начин се влошава терморегулацията и се повишава артериалното налягане. Затова правилото, че не бива да се прекалява с него, важи през лятото с още по-голяма сила.


title: DiVino Magazine 23 e за вкуса на лятото и пътуването

maintext:
Лятото бушува. В планините с бури, в ниското – с горещини. Бушуват и страстите човешки, а чаша вино ги подклажда или потушава. В България прз лятото са предпочитани добре охладените бели вина и розета, затова и производителите осигуряват огромен избор от купажи, сортове, стилове и ценови категории. Новият брой 23 на DiVino Magazine прави сериозен опит да подреди това разнообразие от качествени български вина. А тъкмо защото българското вино е главна тема на изданието, екипът му посвети два материала на две родни изби – 10-годишните юбиляри Румелия и дебютантите Ува Нестум.
Интересът на света към скритите балкански вкусове става все по-силен и едва ли има по-добър пример за техния потенциал от многоликия гръцки винен сорт ксиномавро, който се разкрива най-добре в северния регион Науса и в пространната статия на Ирина Софранова и Яна Петкова.
Малко по на изток, в Турция, се произвежда едно от най-качествените анасонови питиета. Възможностите на ракъ да се съчетава с храна са вкусно разкрити чрез ястията препоръчани и приготвени от шеф Ивелина Иванова, чиито рецепти ще намерите в DiVino Magazine 23.
Това лято чрез Юлия Костадинова ще посетите Ротердам - разнолик като всеки пристанищен град, но и със собствен образ – кулинарен, бирен и винен.
Европейският тур на DiVino Magzine 23 продължава в Бордо, където преди по-малко от два месеца отвори врати La Cité du Vin – винен град в града на виното. Яна Янакиева беше там и описа колосалния музей на винената история, география и бъдеще.
Нито храната, нито виното и нито пък кафето щяха да имат толкоа голяма значение, ако зад приготвянето им не стояха отдадени хора. В този брой Йордан Дъбов разказва какви са различните начини за правене на кафе, а Любомир Бояджиев ни запознава със своя съименник Любомир Тодоров, новият шеф-готвач на софийския ресторант La Casa.
И за да покаже, че добрата храна се цени не само в големите градове, Веселина Маринова предприе едно вкусно пътуване по Южното Черноморие и Странджа, където опита манов мед, колбаси със странни имена, рядък вид чай и деликатеси от биволско мляко.


authors: От Людмил Хайдутов

title: Шоколад с грижа за планетата

maintext:
Във Vintage club - магазин за вкусове и аромати ще откриете уникална селекция от шоколади, направени с какао от справедлива директна търговия, което е получено при внимателни грижи към земята, дъждовните гори и какаовите плантации. Може да ги закупите и онлайн
Днес, 7 юли, е Световният ден на шоколада. Стотици милиони са хората, които може да припознаят този ден и да отпразнуват сладостта на блокчетеата, но все повече този ден се превръща във време за равносметка за условията - социални и екологични, при които се произвежда какаото. Ще ви разкажем за една млада компания, която е поела отговорността за малките производители, околната среда и своите клиенти.
Шоколадът е специална храна – неговите съставки носят радост на любителите му по всевъзможни начини, дори и на чисто биохимично ниво. Изследвания показват, че 40 г тъмен шоколад на ден намаляват количеството на стрес хормона кортизон при хора с различни нива на безпокойство. За съжаление масовият добив на какао е отрасъл, който нанася почти непоправими щети на тропическите и екваториални гори, както и води до жестоко социално неравенство като робско използане на детски труд и нищожно заплащане на производителите.
Затова социалната и екологичната отговорност на производителите на шоколад е също толкова важна, колкото и качеството на продуктите им.
През 2008 Филип Кауфман напуска работата си като експерт по бизнес и биологично разнообразие в ООН, за да създаде компанията Original Beans. Оттогава, спазвайки мотото си One bar: one tree (Един шоколад – едно дърво), екипът на фирмата е осигурил засаждането на над 1 000 000 дръвчета в тропическите гори на Амазония, Африка и Нова Гвинея. „Нашият начин да съхраним най-забележителните гори в света е да предлагаме възможно най-вкусните продукти, които тези гори ни предоставят,“ обяснява Филип Кауфман,“И за да се отплатим, ние засаждаме или опазваме по едно дърво за всеки продаден артикул.“
Така всяко произведено, закупено и изядено блокче шоколад Original Beans ни свързва директно с люлката на живота - чудотворните дъждовни гори. На тях и на неописуемата екосистема, която поддържат, освен огромното количество отделен кислород и поддържането на световния климат, дължим и безценното какао. Защото единствено там какаовите дръвчета могат да живеят пълноценно.
Шоколадите на Original Beans от автентични сортове какао може да намерите във Vintage Club – магазин за вкусове и аромати (София, ул. "Лъчезар Станчев" 5, Sopharma Business Towers) и на vintageclub.com.
Original Beans са осъзнали, че активното засаждане е най-добрият начин да се защитят и съхранят първичните дъждовни гори и затова изграждат заедно с местни партньори разсадници за какаови фиданки от типични за регионите сортове, както и за дървета, под чиито корони да растат те. Осъществяват и обучителни програми за опазване и възстановяване на горите и помагат за засаждането на буферни зони около резерватите с дъждовни гори. Новите какаови дървета генерират доход за фермерите след три години, а останалите засадени видове пък им осигуряват допълнителна храна и дърва за огрев.
Социалната отговорност на Original Beans не се изчерпва само с устойчивото управление на биоразнообразието в районите, от които купуват какаото за новите шоколади. Компанията е член на организацията Direct Cacao и според правилата ѝ заплащат солидарно висока цена на какаовите ферми, почти два пъти повече, отколкото в системата на fair trade. Разбира се, качеството на първичната суровина е съвсем близко до идеалното.
Вкусът на какаото не зависи само от гените на растението - също като при виното, почвата и климатът са не по-малко важни фактори. Ето защо се прави разлика не само между многобройните сортове какао, но и между различните зони на произход. Original Beans търси, използва и засажда уникални местни какаови дървета и използва устойчиви методи за култивиране, за да запази дома на какаото – дъждовните гори и тяхното биоразнообразие.
Диво какао от Бени
Бениано е разновидност, наречена на река Бени в Боливийска Амазония, и расте в диво състояние на т. нар. какаови острови – разпръснати горички сред обширни тревисти територии. При всеки дъждовен сезон потоците от Андите буйно се спускат и заливат саваната. На повърхността остават само островите, където процъфтяват какаовите дървета бениано. Дребните зърна на този естествен сорт тежат на половината на обичайните какаови зърна и имат мек, деликатен и плодов вкус.
Поречието на Бени е единственото местообитание на един от най-редките папагали – зеленогърлата ара, Ara glaucogularis, и всички усилия за съхраняването на уникалния хабитат, включително и тези на Original Beans и техните местни партньори, са важни за опазването на великолепната синьо-жълта птица.
Керафат от Нова Гвинея
Тази какаова разновидност с фин вкус е пренесена на големия остров от холандските заселници още по времето на колониализма. По-късно в индонезийската провинция Папуа са засадени хибридни сортове какао, които почти изцяло изместват керафат. Местното население обаче продължава да прави разлика между двете разновидности, затова проектите за възстановяване на традиционния сорт са успешни и Оriginal Beans могат да предложат забележителен шоколад, направен само от Керафат.
Пиура порселана от Перу
Сухата долина на река Пиура в северозападно Перу е родното място на необичайния какаов сорт порселана, чиито зърна са бели и полупрозрачни. Те се характеризират и с много ниско съдържание на горчиви вещества, затова шоколадът от тях е с мек вкус и плодов аромат.
Original Beans изиграват важна роля в опазването на този автентичн сорт, като стимулират възстановяването на насажденията и устойчивото им използване.
Макар компанията да няма собствени производствени мощности, те се доверяват на умели майстори шоколатиери и непрекъснато следят за качеството на продукцията. Основната задача на Original Beans е осигуряването на качествено какао от уникални сортове, което е добито по устойчив начин и с достойно отношение към производителите му. За всеки любител на шоколада е чест, удоволствие и удовлетворение като жител на Земята да опита от продукцията на Original Beans, която за всеобща радост е достъпна и в България.


title: Открит е шести вкус, който обяснява слабостта ни към въглехидратите

maintext:
Учени от университета на Орегон доказаха, че хората могат да усещат шести вкус, характерен за богатите на въглехидрати храни, съобщи Сайънс алърт.
Откритието не само добавя нов вкус към познатите досега пет: солено, сладко, кисело, горчиво и умами, но може и да обясни защо толкова обичаме съдържащите скорбяла храни.
Учените определят новия вкус като скорбялен - характерен за сложните въглехидрати, като тези в хляба, ориза и макароните.
Досега се смяташе, че хората не могат да разграничат вкуса на въглехидратите, защото те се разграждат много бързо и остава само вкусът на захарните молекули, които ги изграждат.
Екипът се надява да открие и рецепторите на езика, които улавят шестия вкус.
Учените са направили откритието, като са давали на доброволци съединения, блокиращи рецепторите за сладко, и съединение, спиращо ензима, който разгражда веригата на въглехидратите.
През 2015 американски учени откриха доказателства, че мазнината също има вкус, който, макар и да е слаб, засилва останалите по същия начин като горчивината.


authors: От Веселина Маринова

title: За странджанския манов мед и орлите

maintext:
Тайните на мановия мед
Знаем характерния му цвят – от тъмнозелено или кафяво до смолисто черно, опитвали сме го – усещали сме специфичните дървесно-карамелени нотки с приятна тръпчивост и горчивинка. Доказано, че е изключително полезен... Обаче как точно се получава и какво е маната по дъба? Всъщност манов мед се произвежда и в други европейски страни, включително в съседите ни Турция и Гърция – само че маната там е предимно от иглолистни гори.
В Странджа този мед е от маната на дъба – вековните дъбови гори на територията, специфичната влажност и особеностите на почвите и климатът допринасят странджанският манов мед да се счита за един от най-качествените и чисти в света. Предстои този продукт да стане и част от българската секция в Съкровищницата на вкусовете на Slow Food, където вече има над 50 продукта. Работи се също така и за защитата му с географско наименование за произход.
Маната в Странджа, разбира се, не пада от небето, но има общо с божествен нектар – сладка е и пълна с целебни вещества, които пчелите правят на мед.
Дъбовата мана е сладък безцветен сок, може да е растителна – медена роса или животинска – от листните въшки. Няколко рода бръмбари са установени като причинители на сълзене във вид на дребни капчици – наречени медена роса – от крехките леторасти, младите клонки и жълъдите в местата на нараняване. От местата, където тези насекоми правят пробиви, за да смучат сок, дълго време след това изтича сладка течност, която пчелите събират. Но те събират и отделените захари от над 70 вида листни въшки – и ги преработват в манов мед. Тези сладки секрети не са отпадни вещества от метаболизма им, а отделени захари чрез тялото на насекомото. Пчелите не събират мана, ако тя съдържа по-малко от 4% захари или обратното – ако поради засушаване се е сгъстила прекомерно. Времето за сбор на мана е около два месеца и започва от средата на лятото, когато вече няма нектар.
В сравнение с нектарния мед мановият е по-беден на захари (72% срещу 76% при нектарния). Водното му съдържание също е по-малко, но съдържанието на микроелементи и соли е над десет пъти по-голямо (някои дори твърдят, че е по-голямо от 15 до 30 пъти). Тези качества обуславят оценките за странджанския манов мед като изключителна храна и лекарство за човека.
Според специалистите уникалното за мановия мед от Странджа е, че той е с много висока електропроводимост (показател, който зависи от три компонента - наличие в меда на органични киселини, белтъчини и минерали). Според световните стандарти медът е манов при електропроводимост над 0,8 милисименса, а при качествения странджански манов мед този показател винаги надхвърля 1 милисименс.
В зависимост от здравословното си състояние пчелите предават от своя организъм в меда ензими, които са важни за неговото качество и трайност. А при натравяния на пчелите, непълноценно хранене с изкуствени подсладители, при агресивно неприродосъобразно лечение на заболяванията, пчелният мед съдържа в незначителна степен търсените от човека полезни ензимни съставки. Изобщо става друг продукт.


title: Паника! Силно земетресение разтърси Петрич

maintext:
Силен трус усетиха преди минути петричани. Освен трус се чул и тътен разказаха паникьосани хора. Според европейския сеизмологичен център епицентърът на земетресението е на 160 километра от София, на 27 километра от Серес. 3.2 е силата му. Земята се е разтресла точно в 11.28 часа. Вижте:
ML 3.2
Region GREECE
Date time 2016-09-18 08:28:15.0 UTC
Location 41.26 N ; 23.33 E
Depth 5 km
Distances 160 km S of Sofia, Bulgaria / pop: 1,153,000 / local time: 11:28:15.0 2016-09-18
41 km SE of Ново Село, Macedonia, The Former Yugoslav Republic of / pop: 11,900 / local time: 10:28:15.0 2016-09-18
27 km NW of Sérres, Greece / pop: 55,900 / local time: 11:28:15.0 2016-09-18
4 km SE of Néon Petrítsion, Greece / pop: 2,400 / local time: 11:28:15.0 2016-09-18
Ани Георгиева


title: Хиляди пяха в Благоевград с любимите си български поп звезди

maintext:
Хиляди жители и гости на Благоевград пяха с любимите си поп идоли на площад „Георги Измирлиев“. В първия учебен ден Община Благоевград за пореден път предложи на своите жители и гости богата програма, съчетаваща музика и изкуство. Денят започна с откриване на учебната година от кмета на община Благоевград д-р Атанас Камбитов. Последваха много игри, изненади и забавления за малки и големи с Куклен театър - Благоевград, след което благоевградчани се потопиха в света на филмовото изкуство чрез уникалното 9D кино, което предложи незабравими емоции у посетителите.
Грандиозният финал на първия учебен ден дойде с концерта на радио и телевизия The Voice. Специално за благоевградската публика звездите DARA, Михаела Марионова, Пламен и Иво изпълниха чисто новата българска версия на световния хит „Taste the feeling“ на Conrad Sewell.
Coca-Cola The Voice Happy Energy Tour 2016 в Благоевград бе открито, независимо от дъжда, от Кристиан Костов, който изпълни световния хит на Джъстин Бийбър „Sorry“. DARA пък попита публиката „К‘во не чу?“ и много други музикални въпроси.
Публиката беше изненадана на живо от съвсем новото парче на Атанас Колев „Обещавам“, което беше изпълнено за първи път в Благоевград, а веднага след него на сцената се качи и поп-дивата Мария Илиева с ремикс на „Нека вали“. Михаела Филева нажежи обстановката с „Танцувам само за теб“ и любимите на публиката „Опасно близки“ и „Инкогнито“, Pavell & Venci Venc’ не оставиха музиката на „Mute“, защото зарадваха феновете с „Момичето от квартала“ и „Единствената“. Михаела Маринова се качи на сцената със „Стъпка напред“, а Невена Пейкова бе избрала ремикс на „Избран“. За финал бе оставен любимецът на почитателите на български хип- хоп - Криско, с който хилядната публика не спря да пее до самия край на концерта „Дали това любов е?, „Шапка ти свалям“, „Било квот било“.
М. Иванов


maintext:
Студенти по мода от Югозападния университет „Неофит Рилски“ показаха четири колекции на SOFIA FASHION WEEK AW 2016
17 септември 2016 10:44 423 прочита
Студенти от специалност "Мода", с ръководител Мария Онтева, представиха отлично Югозападния университет "Неофит Рилски" в четвъртата вечер от програмата на SOFIA FASHION WEEK AW 2016, отредена за млади таланти и дизайнери. По традиция проф. Любомир Стойков откри вечерта на младите дизайнери. Талантливите студенти от Югозападния университет представиха четири колекции – „ЛУТОРКИ“, „THE LIFE OF MY DREAMS“, „VENTURO“ и „SENZA IDEOLOGICA“. Колекция „ЛУТОРКИ“ е дело на Вяра Маринова, Димитрина Николова, Звездимира Десподова, Татяна Донкова и Михаела Георгиева, и е вдъхновена от традиционната българска носия. „THE LIFE OF MY DREAMS“ е една сбъдната мечта на талантливата студентка Ива Пачева. Колекцията на Ирина Ваклинова, Вяра Маринова, Димитрина Николова – „VENTURO“ се отличи с изчистени силуети и акценти върху екстравагантни конструкции. Пъстрата колекция изведена от бялото – „SENZA IDEOLOGICA“ е създадена от младата дизайнерка Йорданка Ангелова. Дефилето на студентите от Югозападния университет бе заснето от фотографите Кристиан Спасов и Ангел Спасов, студенти от втори курс, специалност "Филмово и телевизионно операторство". Още за: студенти ЮЗУ програма вечер дизайнери колекция Още от: Общество
Запомни Изпрати За печат
Вашият коментар
ВАЖНО! Правила за публикуване на коментар Коментарите представляват личното мнение на техните автори. Никой друг, освен същите, не носи отговорност за тяхната достоверност и съдържание.
Задължително е коментарите да се пишат на кирилица, за да може да е приятно и лесно тяхното четене. В случай, че нямате кирилица, моля използвайте функцията Кирилизация
Коментарите трябва да са по темата на публикацията.
Използването на нецензурен език и обиди на расова, етническа и верска основа е забранено, както и всякакви материали, които са в разрез с българското законодателство.
Не се допускат коментари, които пряко или косвено уронват престижа на в-к Струма.
Забранено е рекламиране на продукти и услуги, освен в случай, че са по темата на публикацията и са полезни за читателите. Нарушението, на която и да е точка от горните правила ще се смята за основание коментарът да бъде скрит. При системно нарушаване на правилата достъпът на потребителя ще бъде органичен.
Коментар
Въведете кода от картинката


maintext:
Благоевградчанката Александра Богданска за скандала на лудия Петканов: Влюбена съм в мъжа от снимките, които той публикува
20 септември 2016 12:50 2291 прочита
Благоевградчанката Aлeĸcaндpa Бoгдaнcĸa пpoгoвopи cлeд cĸaндaлa c бившия й Дaниeл Πeтĸaнoв. Maнeĸeнĸaтa дoceгa пpeдпoчитaшe дa зaпaзи мълчaниe пo paзpaзилия ce циpĸ и ocтaви eдинcтвeнo peпopтepът нa Hoвa тeлeвизия дa излaгa cвoятa глeднa тoчĸa, кoятo oпpeдeлeнo нe e лacĸaтeлнa зa xyбaвицaтa, пpeдcтaвяйĸи я ĸaтo мoмичe нa пoвиĸвaнe, ĸoeтo xoди в чyжбинa, зa дa зapaбoтвa, съобщава блиц. Πpед Kpиcтинa Πaтpaшĸoвa Бoгдaнcĸa paзĸaзaлa, чe тoвa нe e вяpнo и чoвeĸът нa cнимĸитe нe e нeйн ĸлиeнт, a млaд мъж, в ĸoгoтo тя ce влюбилa пo вpeмe нa пocлeднoтo cи пътyвaнe дo Итaлия. И дopи щялa дa ce paздeли c Πeтĸaнoв зapaди нeгo, нo тoй пpъв видял cнимĸитe c любoвниĸa й. Любoпитнoтo e, чe Aлeĸcaндpa oтĸaзa дa зacтaнe пpeд ĸaмepитe нa Πaпapaци и дa paзĸaжe личнo иcтopиятa cи, въпpeĸи, чe бeшe oбeщaлa нa Πaтpaшĸoвa дa гo нaпpaви. Moдeлĸaтa пpocтo cпpялa дa cи вдигa тeлeфoнa и нe дaлa ниĸaĸвo oбяcнeниe зa изчeзвaнeтo cи. Kpиcтинa Πaтpaшĸoвa oпитaлa дa ce cвъpжe c нeя, нo нaпpaзнo. Жypнaлиcтĸaтa cпoдeли, чe Aлeĸcaндpa й ce e видялa мнoгo тъжнa и cъcипaнa пo вpeмe нa cpeщaтa им и нaй-вepoятнo пcиxичecĸoтo й cъcтoяниe нe й e пoзвoлилo дa зacтaнe в eфиpa и пyбличнo дa paзĸaжe нeйнaтa вepcия зa cĸaндaлa blitz Още за: Александра Богданска скандал мълчание цирк чужбина Още от: Общество
Запомни Изпрати За печат
Вашият коментар
ВАЖНО! Правила за публикуване на коментар Коментарите представляват личното мнение на техните автори. Никой друг, освен същите, не носи отговорност за тяхната достоверност и съдържание.
Задължително е коментарите да се пишат на кирилица, за да може да е приятно и лесно тяхното четене. В случай, че нямате кирилица, моля използвайте функцията Кирилизация
Коментарите трябва да са по темата на публикацията.
Използването на нецензурен език и обиди на расова, етническа и верска основа е забранено, както и всякакви материали, които са в разрез с българското законодателство.
Не се допускат коментари, които пряко или косвено уронват престижа на в-к Струма.
Забранено е рекламиране на продукти и услуги, освен в случай, че са по темата на публикацията и са полезни за читателите. Нарушението, на която и да е точка от горните правила ще се смята за основание коментарът да бъде скрит. При системно нарушаване на правилата достъпът на потребителя ще бъде органичен.
Коментар
Въведете кода от картинката


description: Превишението на приходите над разходите спрямо юли е едва 6 млн. лв.

title: Излишъкът в бюджета расте и през август, но с малко

maintext:
Финансовият министър Владислав Горанов вече даде заявка дефицитът тази година да се свие с повече от планираното, но не уточни с колко
© НАДЕЖДА ЧИПЕВА
Преизпълнението на приходите над разходите в бюджета продължава и през август, но темповете на растеж се забавят. Така излишъкът достига 3.284 млрд. лв. (3.7% от прогнозния БВП), което е само с 6 млн. лв. повече в сравнение с юли. Забавянето е донякъде очаквано - въпреки рекордния излишък към август бюджетът е планиран на дефицит. По закон той трябва да е 2% от БВП в края на годината. Финансовият министър вече даде заявка, че ще бъде свит, но без да уточнява с колко. А и голяма част от инвестиционните разходи на правителството бяха изтеглени и най-вероятно ще бъдат направени в последните месеци на годината.Данните на Министерство на финансите (МФ) за август са предварителни и са без подробна разбивка на какво се дължи резултатът. От ведомството на Владислав Горанов посочват, че подобрението е заради по-високите приходи, както и от авансови плащания и възстановени средства от ЕК. Влиянието на последните върху преизпълнението на консолидирания бюджет е значително, като според МФ излишъкът по европейските средства е в размер на 1.5% от прогнозния БВП.По-подробни данни има за юли и те отново показват увеличение на данъчните приходи – с 9% на годишна база. Спрямо месец по-рано обаче темпът на прираст започва да се забавя. Това донякъде се дължи на изчерпване на еднократни ефекти като разплащанията в енергетиката (забавеният ДДС там беше около 250 млн. лв.) и увеличения акциз на цигарите. Влияние върху приходите оказват и вдигнатите административно минимални осигурителни прагове и минимална заплата. В подкрепа на по-добрите данни е и оживлението на икономиката през първата половина на годината – безработицата спада, заетостта расте, а с тях се увеличава и вътрешното потребление. Всичко това предполага повече постъпления от данък общ доход, осигуровки и ДДС от вътреобщностни доставки.С най-голям процент нарастват постъпленията от акцизи, като там разбивката показва ръст най-вече при цигарите. Събраният косвен данък върху тютюневите изделия към юли дори изпреварва като сума този от горивата, който минали години традиционно имаше по-голям дял в постъпленията. Една част от ръста при цигарите логично се дължи на увеличения акциз, но вносителите и производителите твърдят и че секторът започва да излиза на светло.Огромният излишък, който МФ регистрира сега, донякъде се дължи и на изтеглените за края на годината капиталови разходи. Много от планираните държавни инвестиции бяха спрени в началото на годината заради новия Закон за обществените поръчки и т.нар. катарзис на премиера Бойко Борисов. Към юли изпълнението на капиталовите разходи спрямо заложеното в закона за бюджета е едва 13%, като за цялата година са планирани 6.1 млрд. лв. Спрямо юли 2015 г. са направени с 56% по-малко разходи за държавни инвестиции.За разлика от капиталовите текущите харчове (заплати, осигуровки, издръжка, субсидии, помощи, лихви и др.) продължават да се увеличават. За първите седем месеца на годината по това перо са изразходвани 15.2 млрд. лв., което е с 3% повече от предходната година. Продължава да расте и фискалният резерв, като към края на юли той е 14.5 млрд. лв. От тях 1.6 млрд. лв. са вземания от фондовете на ЕС за сертифицирани разходи, аванси и др. Останалата сума е на депозит в банки, като по-голямата част от тях са в БНБ. Размерът на фискалния резерв също е рекорден, като финансовият министър вече заяви, че ще използва част от натрупаните буфери за плащания по дълга другата година и така може да се избегне поемането на нов със Закона за бюджета през 2017 г.


description: Той може да бъде продаден за до 10 млрд. долара

title: Hewlett Packard Enterprise планира раздяла със софтуерния си бизнес

maintext:
Акцент:След новините за планираната продажба цените на акциите на HPE се повишиха с 3 процента.
© CHARLES PLATIAU
Закупуването на софтуерната компания Autonomy през 2011
По-късно Мег Уитман обяви, че голяма част от приходите на Autonomy са били фалшифицирани, и отписа 8.8 млрд. долара от стойността на софтуерния бизнес на HP. Нейните действия бяха посрещнати остро от бившето ръководство на Autonomy, като се стигна дори до съдебни сблъсъци между двете страни. Autonomy в момента се нарича HP Autonomy и е част от софтуерния бизнес на Hewlett Packard Eneterprise, който миналата година имаше оборот от 3.6 млрд. долара, 7 процента от общите приходи на групата. Цялата HPE е изградена от серия придобивки, включително и покупката за 4.5 млрд. долара на компанията за поддръжка на приложения Mercury Interactivе, чрез която HP търсеха разширение на технологичните услуги, които могат да предложат на бизнес клиентите си.
софтуерни начинания са ограничени. След новините за планираната продажба на софтуерния бизнес на компанията, първо предадени от Reuters, акциите на HPE скочиха с 3 процента.
Hewlett Packard Enterprise планира да се раздели не само с придобитата през 2011 г. британска софтуерна компания Autonomy – сделка, чиято стойност от 11 млрд. долара породи множество скандали в тогавашната Hewlett-Packard – но и да се откаже от целия си софтуерен бизнес, съобщава Financial Times, като се позовава на източници, наясно с плановете на фирмата. IT компанията се надява да продаде поделението си срещу 8 до 10 млрд. долара, като това ще е поредната раздяла с бизнес на конгломерата, който някога беше най-диверсифицираният в целия технологичен сектор. Няколко частни групи вече са проявили интерес към евентуалното придобиване на софтуерния бизнес. Две от тях, Thoma Bravo и Vista Equity, продължават да се интересуват, след като са изпратили първоначални оферти между 7 и 7.5 млрд. долара.Hewlett Packard Enterprise е наследник на Hewlett-Packard, която беше разделена през 2015 г. Тази година ръководството се съгласи да се откаже от бизнес и технологичните си услуги в търсене на сливане с Computer Science. Продажбата и на софтуерния бизнес ще сложи край на плановете на Мег Уитман, главния изпълнителен директор на Hewlett Packard Enterprise. Първоначално тя смяташе да запази цялата HP група заедно, но впоследствие промени плановете си и я раздели.г. трябваше да увеличи стойността на услугите на Hewlett-Packard към големите им бизнес клиенти и да редуцира зависимостта на конгломерата от слабите продажби на хардуер. Акционерите на фирмата обаче реагираха остро на сделката под предлог, че HP е надценила стойността на Autonomy. Сделката бе за 11 млрд. долара, докато годишният оборот на Autonomy за годината преди придобиването бе едва 870 млн. долара. Именно по тази причина и главният изпълнителен директор на Autonomy бе сменен още преди сливането.Не е ясно какво ще се случи след евентуалната продажба на софтуер подразделението на компанията. Под ръководството на Мег Уитман Hewlett Packard Enterprise се фокусира основно върху технологията си за обработка на данни, докато другите


title: И Словакия изпраща полицаи по българо-сръбската граница

maintext: Полицаи от Словакия ще се включат в сръбските патрули по границата с България, за да помогнат за спирането на потока от мигранти, които се опитват да достигнат Западна Европа през Балканите, предаде Associated Press.Министерството на вътрешните работи на Сърбия съобщи в изявление, че 15 словашки полицаи ще пристигнат следващия месец. Министрите на вътрешните работи на Сърбия и на Словакия са подписали днес в Братислава меморандум по този въпрос, се посочва в съобщението.Австрия е започнала поставянето на основи, върху които бързо може да бъде издигната ограда, по 1.8-километрова отсечка от границата й с Унгария, в близост до граничния пункт, който стотици хиляди бежанци използваха при миграционната вълна преди година. Все още обаче не е взето решение дали оградата ще бъде издигната, информира говорител на полицията.Това ще стане, ако Австрия реши да активира строги мерки, които могат да й позволят да връща бързо от границата повечето кандидати за убежище. Мерките, които включват бързо преценяване на кандидатите още на границата, може да бъдат задействани не по-рано от края на октомври, за да задържат броя под определената за годината квота от 37 500 души. Миналия месец броят на молбите за убежище достигна 26 400.


description: Изграждането на общоевропейска отбрана явно ще се случи "на две скорости"

title: Военен Шенген вместо европейска армия

maintext:
Големият проблем не са бойните способности на съюзническите армии, а невъзможността им да се местят бързо из Европа.
© Reuters
(Permanent Structured Cooperation
Ако през последните няколко седмици за миг сте си помислили, че Европейският съюз скоро може да създаде автономни обединени въоръжени сили, вероятно сте надценили способностите на брюкселската администрация да действа решително и бързо. А също така и сте подценили волята на Великобритания свирепо да брани своя национален интерес. Въпреки активното политическо говорене на тема общоевропейска армия преди неформалната лидерска среща на ЕС от миналия петък (15.09) реалните действия по въпроса се очертават да са доста по-скромни в сравнение с шумно заявените намерения на председателя на ЕК Жан-Клод Юнкер по време на неговата реч за състоянието на евросъюза.Това в голяма степен е закономерно на фона на съпротивата на британците, която явно ще е до последно въпреки референдума за Brexit. "Ние сме пълноправен член на ЕС и ще продължим да се противопоставяме на всеки опит да се създаде конкурент на НАТО", обяви министърът на отбраната на Великобритания Майкъл Фалън в понеделник, директно заплашвайки подобен план с вето. На практика Лондон все още не е активирал клаузата за напускане на евросъюза и вероятно ще го направи най-рано през февруари, като се очаква процедурата да продължи поне две години. През целия този период Великобритания запазва възможностите си да блокира по-засилената интеграция в сферата на отбраната и като че ли наистина смята да го прави въпреки обещанията за "цивилизован развод" с Брюксел. И въпреки всички уверения на федералистки настроените европолитици, че подобен план няма да си съперничи и да дублира структурите на НАТО.Това, за което загатнаха европейските лидери в Братислава, е опит за соломоново решение, което цели да зачете интересите и на по-резервираните държави. Идеята бе лансирана от Върховния представител на ЕС по външните работи и сигурността Федерика Могерини, като става дума за доброволно отбранително коопериране само на някои от европейските страни, без да е необходима ревизия на основополагащите договори на съюза. Конкретиката трябва да бъде обявена от Съвета на Европа през декември.За целта ще бъде приложена част от Лисабонския договор, наречена Перманентно структурно сътрудничествоили PESCO). Тя позволява двустранно или многостранно интегриране на група държави, без това да създава ангажимент за останалите членове на ЕС. В случая с интеграцията в сферата на отбраната ядрото ще бъде сформирано от Франция, Германия и Италия. Идеята е те да създадат перманентно действащ генерален щаб в Брюксел, който да може да управлява мултинационални сили на стратегическо ниво и да има общ бюджет за операции. Дори в момента ЕС на хартия разполага с 18 "бойни групи" с размерите на подсилен батальон (около 1500 души) от армиите на страните членки. Те са на директно подчинение на Съвета на Европа, но никога не са били използвани в реални бойни действия. Според плана също така се предвижда изграждане на интегрирани логистични части за транспорт на бойни групи по суша, въздух и море, както и на военномедицински способности. Споделяно трябва да бъде и високотехнологичното оборудване като сателитното разузнаване, ресурсите за киберотбрана и дроновете.В коментар за европейското издание на Politico италианският външен министър Паоло Гентилони дори нарича инициативата "Отбранителен Шенген". "При този подход група от страни единомишленици ще започнат да споделят военни възможности и ресурси на базата на ад хок споразумение. Инициативата след това може да бъде отворена за всички държави членки на базата на процедури, подобни на прилаганите в оригиналното Шенгенско споразумение", уточнява Паоло Гентилони. Така към своеобразния военен Шенген ще могат да се присъединят поддръжници на отбранителната интеграция като Чехия, Унгария и България, а скептици като Ирландия, Полша или пък прибалтийските републики биха могли да се въздържат или да се включат на по-късен етап. "Осъзнаваме ясно и в САЩ, и в НАТО, и в Европа, че целта на европейската отбрана не е да се конкурира или отнема нещо от Северноатлантическия алианс, а да засили трансатлантическото сътрудничество", обобщава Федерика Могерини.Интересното е, че въпреки опасенията на евроскептиците, според които отбранителната интеграция в ЕС може да подкопае фундамента на НАТО, първият застъпник на тезата за създаването на военен Шенген всъщност е американски военачалник. И той трудно може да се определи като враг на атлантизма. Става дума за командващия сухопътните сили на САЩ в Европа ген.-лейт. Бен Ходжис. Според него най-големият проблем в момента изобщо не са бойните способности на съюзническите армии, а невъзможността им да се местят бързо и свободно по територията на Стария континент."Руснаците могат да придвижват големи бойни формации и екипировка изключително бързо на големи дистанции. По време на изненадващите им учения край границата на натовска държава или страни като Грузия и Украйна изведнъж се появяват 20 хил. души с бойно оборудване. Това е така, защото те имат пълна свобода на движение в рамките на Русия. Ние трябва да постигнем същото, но минавайки през границите на натовските държави", коментира Ходжис пред BBC. Когато обаче в началото на мандата си се опитва да направи нещо подобно, генералът се сблъсква с неочаквани административни, бюрократични и политически процедури, тъй като транспортирането на войски в Европа изисква специално разрешение при прекосяването на всяка граница. "За да постигнем ефекта на възпирането, а не да ни се налага да водим освободителни кампании, би трябвало да можем да достигнем кризисния район в рамките на три дни. А това в момента е невъзможно. Затова аз призовавам за създаването на така наречения военен Шенген, обобщава генералът.Всъщност нещо подобно вероятно би трябвало да се случи, ако планът на Германия, Франция и Италия наистина заработи. Или поне за територията на онези държави, които решат да се присъединят към него.


description: Илияна Йотова е кандидатът за вицепрезидент на БСП; България ще продължи да разчита основно на чужда техника за опазването на границите; Жителите на столичния район "Младост" искат да свикат референдум за мораториум на строителството в зелени площи; Столичани могат да гласуват каква да бъде новата настилка на бул. "Княз Ал. Дондуков" в онлайн анкета

title: Вечерни новини: 11 септември

maintext:
Илияна Йотова е кандидатът за вицепрезидент на БСП
© АНЕЛИЯ НИКОЛОВА
5 млн. лв. са преките щети от горските пожари, бушували в страната от началото на годината досега, заяви зам.-министърът на земеделието и храните Георги Костов по време на представянето на мерки на министерството за превенция на пожарите. За сравнение, в началото на август 2015 г. те са възлизали на 10 млн. лв.
Фотограф: Велко Ангелов
Търговията с права за участие в увеличението на капитала на "Булленд инвестмънтс" АДСИЦ започва на 28 септември. Процедурата ще продължи до 11 октомври, а на 20 октомври ще се проведе аукционът за неизполваните права. Това става ясно от съобщение на компанията, разпространено чрез БФБ - София, цитирано от investor.bg. "Булленд инвестмънтс" ще емитира 5 млн. броя обикновени, поименни, безналични, свободно прехвърляеми акции с право на глас с номинална и емисионна стойност 1 лв. всяка. Процедурата по увеличение на капитала е съгласно решение на съвета на директорите от 20 май 2016 г. Ако всички книжа от предлагането бъдат записани, дружеството би набрало максимално 5 млн. лв. от борсата.
Комисията за финансов надзор потвърди проспект за допускане до търговия на емисия акции, издадени от "Принц фон Пройсен кепитъл лимитед", и го вписа в публичния регистър. Компанията е собственост на швейцарския гражданин Урс Майстерханс (48%) и Мария Руменова (2%). Дружеството ще е специализирано в извършване на инвестиции в недвижими имоти, дялове и акции на търговски дружества, държавни облигации/съкровищни бонове, финансови инструменти и други, става ясно от Търговския регистър. В управителния орган освен Майстерханс са адвокат Виктор Токушев и Иван Антов. Компанията е регистрирана и на адреса на кантората на Токушев на софийската улица "Аксаков" 4.
Бившият британски главен омбудсман за финансовите услуги Уолтър Мерикс съди "Мастъркард" (MasterCard) за 14 млрд. британски лири (18.6 млрд. долара, 16.5 млрд.евро), твърдейки, че компанията е налагала неправомерно високи такси при милиони транзакции, предаде БТА, като цитира "Асошиейтед прес". Правната фирма Quinn Emanuel внесе делото вчера в апелативния съд по въпросите на конкуренцията от името на Уолтър Мерикс. Според иска "Мастъркард" е налагала на магазините неправомерно високи такси при плащанията на клиентите с дебитни или кредитни карти, като тези разходи са били прехвърляни на купувачите чрез по-високи цени за стоки и услуги, уточни "Ройтерс". Във внесените в съда 600 страници се твърди, че "Мастъркард" е правила това в продължение на 16 години - между 1992 и 2008 година.
Йотова е подгласник в президентската надпревара на ген. Румен Радев. Двамата официално ще бъдат регистрирани за участие в президентските избори като кандидати на инициативен комитет начело със зам.-председателя на БСП Стефан Данаилов и подкрепен от левицата. Кандидатурата на Йотова е била утвърдена от Националния съвет в събота, след като останалите номинирани, сред които и депутатите Янаки Стоилов, Дора Янкова и Таско Ерменков, са си направили отводи. Според социалисти преди това и ген. Радев, и ръководството на БСП са заявили ясната си подкрепа за Йотова. "Не очаквам лека кампания", заяви пред "Нова телевизия" Йотова, след като стана ясно, че тя е кандидатът за вицепрезидент на БСП.. България разчита основно на технически средства от други държави за справяне с нелегално преминаващите границата. Очаква се до края на ноември да пристигнат осем или десет джипа, както и друга техника от Германия - термовизионни камери и автобуси, заяви Бъчварова. След като проведе проверка на южната граница, където се строи пограничното оградно съоръжение, тя е установила, че техниката на гранична полиция не е в добро състояние, предаде БНР, цитирано от "Дневник". Проблеми имало с термокамерите по границата, но се очаквало да бъде избрана фирма, която да поддържа техниката, както и някои от джиповете, които бяха дарени от английската държава, също са аварирали, призна министърът.". Темата на допитването е за и против налагане на забрана на строителството в зелени площи, паркове, детски площадки и междублокови пространства в района, както и дали да има изменения в ПУП на квартала. Основна цел на исканите промени е гарантиране на запазването на всички съществуващи зелени площи, междублокови пространства, детски площадки и паркови пространства. Протестите в район "Младост" срещу застрояването на зелени площи и детски площадки доведоха до оставката на районния кмет Цвета Авджиева, след като ГЕРБ свали политическото си доверие от нея.. Столичната община обсъжда три възможни варианта за ремонт на булеварда в участъка от ул. "Бачо Киро" до ул. "Кракра". Те се различават основно по вида на предложената настилка на пътните платна - павета, както е досега, павета и асфалт или цялостно асфалтиране. Това каза пред "Дневник" главният архитект на София Здравко Здравков след обществено обсъждане, на което зам.-кметът Евгени Крусев е представил различните възможности. Реконструкцията на булеварда е предвидена за 2017 г. и включва ремонт на пътните платна, релсовия път и трамвайните спирки, тротоарните настилки, уличното осветление, подобряване на отводняването, подмяна на водопровод, както и обновяване на контактно-кабелната мрежа в участъка от ул. "Кракра" до Младежкия театър, съобщава БНТЗа първите седем месеца на 2016 г. са отчетени приходи с около 13-14% повече в сравнение с 2015 г., каза още Ангелкова в събота в Пловдив. В сравнение с най-успешната до момента 2014 година вече е отчетен ръст от 14%, което по думите на министъра очертава 2016 г. като най-успешната, особено през лятото, когато прогнозите са надвишени почти двойно. Основният ръст на туристи е от Германия, чийто брой е скочил с 38%. Следва Русия, където се отчита ръст от около 30%, а за цялата година се очаква увеличението да е около 20%. Според статистиката най-голям ръст се отчита при румънците, където прогнозите за ръст са били за 5%, но е достигнал 20%. В момента 70 на сто от приходите в туризма се формират основно от летния туризъм, 20 процента от зимния, а останалите 10 на сто се разпределят между другите видове туризъм, като се наблюдава тенденция за комбиниране.


description: И още: #КОЙ е на кон и бие по РБ; Доходи без връзка с производителността; In vino veritas, in yoghurt sanitas!

title: Мнения Daily - Напрегната тишина

maintext:
"Ако някой иска да разрови нещата, две-три лихтенщайнски кантори държат цялата тайна за "Булгартабак", твърди бившият основен акционер в КТБ.
© ЮЛИЯ ЛАЗАРОВА
Въпросът е дали г-жа Кунева съзнателно разпространява мита за финансиране на фундаменталната наука.
Фотограф: Анелия Николова
Напрегната тишинаОт коментар на Даниел Смилов в портала "Култура"Последното интервю на Цветан Василев, публикувано в ktbfiles.com (проектът "КТБ – какво се случи?" - бел. ред.) и "Капитал", предизвика напрегната медийна тишина в основните телевизии, радиото и другите медии (извън определени острови в интернет). Това в българска среда е доказателство за правдоподобност на информацията въпреки очевидните съмнения в източника – обвиняем по най-крупната стопанска афера след фалита на България от 1996-1997 г.Всъщност като цялостна картина на "прeвземане на държавата" в интервюто няма новина. Василев назовава отново политико-икономически кланове, които печелят чрез използване на административния ресурс на държавата:"Ами, те са два клана – единият е Пеевски, който е навсякъде, другият е този на премиера. Аз казвам, че ако някой твърди, че е правил едър бизнес в България, без да му е налагано да се отчита по някакъв начин, нека да седне на детектор на лъжата. Българският политически елит изисква от бизнеса да го корумпира, защото в противен случай мобилизира лостовете на държавната машина."Няма новина и в опита на Василев да се изкара "жертва": той много искал да не го корумпират, но, видите ли, не било възможно заради средата. Жертва в някакъв смисъл Василев наистина става след 2014 г., но дотогава сам е бил – и си признава – сред хищниците: другарувал е с тях, пял е "Назад, назад, моме Калино" и пр. А Пеевски "му влязъл под кожата" и, "допуснат твърде близо", започнал да си иска между десет и сто процента от разни апетитни активи.Новината в интервюто е в плътността на детайлите, с които Василев описва схемите. Излизат имена на фирми, адвокати, посредници, конкретни обвинения за скрита собственост. Пример:"...Според Пеевски Борисов, Доган и Сталийски трябвало да получат бонуси (собственост от дела, който беше приватизиран, според схема, публикувана в блога на Мирослав Иванов – бел. ред.) за това, че разрешават сделката.- Ами, бил му е обещан. Аз лично не съм говорил с него на тази тема. Това беше към онзи момент. А и появилите се диаграми в някои сайтове са рисувани от адвоката на Пеевски Александър Ангелов. За това имам автентични доказателства. Ако някой иска да разрови нещата, да ходи да ги рови. Две-три лихтенщайнски кантори държат цялата тайна."И още:- Ами, питайте Борисов! Как всички негови кметове са подписали договори с "Водстрой"? Какво е "Водстрой"? Това бяха два продънени самосвала. Това е една пощенска кутия за кражби.Елиминира се останалата конкуренция, подписва се договорът с "Водстрой", която пък подписва договори с подизпълнители, взема си своите 10 - 15%, останалото го хвърля на другите фирми. Дори и това не им дава, защото са завлекли половин България, заплашват ги, ако някой си иска парите. Вижте също така какви договори са подписвани от жп инфраструктура с "Водстрой" при министерстването на Ивайло Московски – рамкови договори, които са престъпление. Вижте и престъпните договори в "Държавен резерв" – как е направен ремонтът на нефтените бази от "Водстрой" и ИПС."Тези приказки не са от случаен свидетел. Василев е бил много навътре в управлението на страната и би трябвало да знае подобни неща от първа ръка. Ключовият въпрос обаче е иска ли някой да разбере дали са истина и правят ли се институционални стъпки тя да бъде разкрита.В "една нормална държава" – израз, който е достатъчно красноречив за ситуацията ни, след подобни обвинения събитията биха се развили по следния начин:– Министър-председателят – сам или чрез говорител – веднага би направил кратко, но категорично изказване, че подобни твърдения за негова скрита собственост в компании са неверни, и би призовал съответните институции да потвърдят тези му думи, предлагайки да им сътрудничи по всякакъв начин. Също така веднага би помислил и за тежки дела за клевета срещу направилия обвиненията;– Прокуратурата би излязла с добре аргументирано становище защо се (или не се) сезира в случая. Не би било достатъчно да се подметне в телевизионно интервю, че не се коментират думи на обвиняем, беглец от правосъдие;– Службите на държавата – ДАНС например, би трябвало да знаят кой е реалният собственик на ключови активи въпреки схемите с прикриване на собствениците. Василев споменава конкретни имена, чиято дейност сигурно е известна или лесно може да бъде проверена.– Парламентът би се опитал да изясни ситуацията с цел да изчисти името на премиера.Какво се случи у нас?– Премиерът се дразни само от споменаването на името на Пеевски във връзка с него;– Същевременно поръчки за фирми на Пеевски (формално не негови) в един момент бяха спрени;– Премиерът каза, че Пеевски си тръгва, без той да отиде никъде;– Чия е "Булгартабак" не се знае;– Подуправителите на БНБ бяха преназначени в огромното си мнозинство и участникът в дуета "Назад, назад, моме Калино" почти изкара мандата си;– За КФН се каза, че няма нищо общо със случая КТБ, макар че самата банка е листвана на фондовата борса, както и много от дружествата от "инвестиционния портфейл" на Василев;– Прокуратурата откри, че е нямало никакви основания да започне следствени действия на "опита за убийство" на Пеевски от Василев, след като тези действия провокираха масово теглене на пари от банката.И т.н. Новина всъщност май наистина няма и в това е трагедията.#КОЙ е на кон и бие по РБОт коментар в ureport.bgКампанията за президентските избори започна с мириса на конски тор. #КОЙ е на кон. А една сделка – за Царските конюшни, започната при Царя и тройната коалиция, приключи, обгазявайки Реформаторите.Първо и основно. Виждаме разиграване. БСП подава, ГЕРБ забива – на Реформаторите. Които са безсловесни и неконтактни по случая, като че ли става въпрос за прогнозата за времето.БСП размахва и обвинява – Пенев, Румяна Бъчварова, ГЕРБ отиграва и забива – благодарейки на БСП, Цветанов сочи Радан Кънев, който кадрувал за Пенев. Премиерът Борисов поиска оставката на Пенев и сезира прокуратурата. И Патриотичният фронт също се качи на влака. "Случилото се показва каква е вредата от етническите партии – те се превръщат в политически рекетьори и търгаши, които шантажират българското общество, защото имат зад гърба си подкрепата на Анкара", казва Красимир Каракачанов, лидер на ВМРО, който е и кандидат за президент.Второ. Сделката се търкаля от времето на НДСВ - ДПС. И приключва при бивш депесар, заместник-председател на НПСД в настоящата си политическа битност, Веселин Пенев. Кабинетът на "царя" разписва на последното си заседание през юли 2005 г. заменката, благодарение на която фирмата на Янко Иванов "Дивисима" взема 8 дка от терена, който се намира на метри от паметника на Васил Левски. В първите дни на тройната коалиция Асен Гагаузов, министър на регионалното развитие (БСП), подписва продажбата.Червената нишка, която свързва всичко и всички, е КТБ.Трето, което следва от второто. Какво всъщност прави НПСД в Реформаторския блок?! Неясно как твърде малката като електорална тежест получи непропорционално голямо представителство в изпълнителната власт - зам.-министър в Министерството на отбраната, областен управител на София-град.Това е партия на ръководството си, съставено от бивши високопоставени депесари. И Веселин Пенев също не е случаен – беше шеф на фондация "Либерална интеграция" на ДПС, през която минаваха средствата за предизборните кампании на партията на Доган.Четвърто. Не е ясно защо Пенев не е задвижил обратната процедура – държавата да придобие дела на Янко Иванов, който е твърде малък, вместо да му харизва за 90 лева на квадрат 7.5 декара, докато средно един кв. метър в центъра стига 2000 евро. Тоест – десетки пъти по-евтино. "Хиляда процента съм сигурен, че проверката на сделката с Царските конюшни няма да открие нарушение", каза той, но преди Борисов да сезира прокуратурата.Крайният резултат. Срещу 658 000 лв. един човек се сдобива с 8 дка в центъра на София. А докато чака да паднат сградите, които никой не поддържа, собственикът може да залага терена срещу кредит и изобщо да го ползва като каквото си иска обезпечение. Цената на земята няма да спадне.Иванов е неслучаен човек. Председател на УС на КТБ. Държал е 20% от банката до 2010 г. - т.е. в началото на сделката през 2005 е бил крупен акционер. Ама разберете, казва Пенев, те придобиват само терена, имотите са на държавата. Ама разбрали сме. Държавата – в лицето на три министерства, оставя един групов паметник на културата да се срути. И когато това стане, собственикът на земята ще вдигне каквото си иска. (Ако преди това не намери някой случайно да подпали сградата)В началото на битката за президент всички явно бият по РБ. Дано са си направили политическите изводи – и епитафията за надгробния паметник.Доходи без връзка с производителносттаОт коментар на Зорница Славова, Институт за пазарна икономикаСтатистиката на НСИ за второто тримесечие на 2016 сочи нарастване на заетите до 3.58 млн. души. Ръстът обаче се забавя, делът на дългосрочно безработните остава висок, а недостигът на работна ръка става все по-остър, което подсказва, че потенциалът за нови работни места започва да се изчерпва.Същевременно производителността на труда остава на същото ниво спрямо второто тримесечие на 2015 г. При сравнително ниските стойности за България производителността има потенциал да нараства с по-бързи темпове, но това продължава да не се случва.За пример може да послужи Румъния, която през 2004 г. е с най-ниската производителност в ЕС (33.7% при 34.7% в България при ЕС=100), но до 2015 г. производителността на труда в страната нараства с 26.3 п.п. и достига 59%, а в България – с 8.7 п.п. - до 43.4%. Така от 2006 г. насам производителността на труда в България е най-ниската в ЕС и над четири пъти по-ниска от тази в първенеца Ирландия през 2015 г.На фона на ниската производителност минималната работна заплата (МРЗ) се повишава скокообразно, а минималните осигурителни доходи (МОД) за тази година имаха рекордно увеличение през последните няколко години.Стряскащ е фактът, че през второто тримесечие на 2016 г. спрямо съшия период на 2000 г. производителността на труда се е повишила с 230%, а МРЗ – с 460%, или точно двойно. МОД продължават да растат (дори през 2009 г. се увеличиха с над 20%, подценявайки кризата) въпреки предупрежденията на ЕК и други международни институции, че административното повишаване на разходите за труд може да попречи на възстановяването на пазара на труда и по-специално на заетостта на нискоквалифицираните.В условията на ниска и ненарастваща производителност на труда постоянният ръст на административно определяните минимуми за заплащане и осигуряване се превръща в най-дискриминиращата политика срещу нискоквалифицираните и хората без опит и образование. Това се вижда и от високия дял на дългосрочно безработните и ниската икономическа активност и високата безработица при младежите.Единствено за целите на популизма правителството бясно увеличава МРЗ, което на практика повишава дела на хората, които няма да бъдат наети или поне не официално. Извън всякаква логика синдикатите и често правителството смятат, че могат да определят заплатите на пазара на труда без оглед на производителността, възможностите, търсенето и предлагането. Стигна се дотам, че в началото на 2016 в почти половината области в България МРЗ надхвърля 60% от средната работна заплата, което означава задълбочаване на проблемите на пазара на труда точно в най-бедните райони.Основният проблем остава безразборното оскъпяване на труда в условията на структурна безработица и ниска производителност. Управляващите би трябвало да обърнат внимание на първопричините за случващото се на пазара на труда като образование на работната сила и благоприятна бизнес среда, а не изкуствено да влияят върху резултата, задълбочавайки още повече проблемите.In vino veritas, in yoghurt sanitas!*От коментар на проф. Димитър Пушкаров, д-р на физико-математическите науки, в "Медиапул"Българската наука ще получи 350 млн. лв., като основната част ще дойде от Европейската комисия по ОП "Наука, образование и интелигентен растеж". Те ще се дават на конкурсен принцип около 6 години. От министъра научаваме, че по приоритетна ос 1: "Научни изследвания и технологично развитие", ще бъдат изградени и усъвършенствани четири центъра за върхови постижения (ЦВП) и осем центъра по компетентности (ЦК). Първият вид ще са насочени към фундаментални научни изследвания, вторият - към приложната наука.Обявените 4 приоритетни направления са еднакви и за двата вида центрове:1. Мехатроника и чисти технологии2. Информатика и информационни и комуникационни технологии3. Индустрия за здравословен живот и биотехнологии4. Нови технологии в креативните и рекреативни индустрии.Оказва се, че това са тематичните направления на Иновационната стратегия за интелигентна специализация 2014 - 2020 на Министерството на икономиката. Към посочените четири направления имало 32 "подприоритета", които "Медиапул" публикува. Те обаче не са обявени на интернет страницата на МОН. Не е публикувано и Приложение VII за ЦВП, което трябва да съдържа критериите за оценяване на проектите. А процедурата за кандидатстване е открита.Сладките приказки за развитие на фундаменталните научни изследвания се оказват само един надут балон. Внимателният преглед на процедури, критерии и индикатори потвърждава недвусмислено, че не само не става дума за фундаментални, но дори не става дума за научни изследвания. Въпросът е дали г-жа Кунева съзнателно разпространява мита за финансиране на фундаменталната наука.Срамно е в един и същ документ да запишеш дефиницията на фундаментално изследване като "експериментална или теоретична дейност, предприета с основна цел за придобиване на нови знания за фундаменталните причини за явленията или наблюдаемите факти, без да се цели каквото и да било пряко търговско приложение или използване" и да си поставиш като основна задача "пазарно ориентиране на научните изследвания, с цел повишаване на капацитета за иновации със Специфична цел 1: "Развитие на върхови и пазарно ориентирани научни изследвания".Тази "специфична цел 1" се оказва една и съща както за фундаменталните изследвания, така и в центровете по компетентност. А друга специфична цел просто няма! Няма съмнение, че има влиятелни хора, които се стремят да подменят научните изследвания с различни псевдонаучни дейности. Скандалната конкурсна сесия през 2014 г., в която всички представени проекти бяха признати за фундаментални, още се толерира и финансира от МОН и "лобито" около Изпълнителния съвет.Странно е, че хора, които се възмущават от финансирането на производството на кисело място като фундаментално научно изследване, приеха спокойно за фундаментални изследвания дейности като производство на формалдехид, пречистване на метан, "културна идентичност и енергийна ефективност на ревитализацията на междублоковите пространства в панелните комплекси в София", потенциал на биоетанола като гориво за суровини, клинично изследване на износването на нови циркониеви дентални керамики, светодиодно осветление за по-добро здраве и качество на живот, епигенетичен контрол на вирусни инфекции по картофите, и т.н. (вижте протоколите на ИС на Фонд "Научни изследвания").И един въпрос с понижена трудност – дали членове на Изпълнителния съвет са участвали в някои от проектните предложения или са ръководили временните комисии, които са ги приемали. Ако се вгледате в темите на оперативната програма и проектите на фонда, не намирате ли някакво (ненаучно) сходство?Фондът финансира с близо 200 хил. лв. проект за "фундаментално" научно изследване, озаглавен "Традиционни български вина – характеристики и идентификация". Може би истината е именно в тях! А ако няма истина, то поне има "едни пари". Защо тогава да се възмущаваме, че парите за наука може да отидат за народни носии, за шведски стени (защо не и шведски маси), игри, туризъм, кисело мляко и т.н. Може би пък "in yoghurt sanitas".*Във виното е истината, в киселото мляко – здравето, перифраза на римската мъдрост "Във виното е истината, във водата – здравето"


description: Нови регулации в САЩ карат фондовете да се изтеглят от междубанковия пазар и това оскъпява кредитите

title: Libor е достигнал следкризисен връх през август

maintext:
6.9 трлн. долара дълг е обвързан с Libor по данни на Goldman Sachs.
Нови регулации обаче насочват парите на фондовете другаде. От една страна, от октомври те ще са задължени да заделят повече средства за резерви, като се очаква това да накара част от техните вложители да изтеглят средствата си. Прогнозите са между 200 и 300 млрд. долара да напуснат системата след влизането на регулациите за американските фондове на паричния пазар на 14 октомври.
По изчисления на инвестиционната банка Goldman Sachs около 6.9 трлн. долара дълг е привързан към Libor (у нас например "Хювефарма" има синдикиран заем от 146 млн. евро на цена Libor или Euribor +3.50%). Повишението с 0.2 процентни пункта от началото на годината ще донесе около 14.2 млрд. долара нови лихви за всички задължени по този тип кредити, изчисляват от банката.
Според група от анализатори, формирана от Bloomberg, се очаква тенденцията да продължи и занапред. Трендът обаче се е забавил през август въпреки достигането на нов връх. Причина за това е намирането на нов източник на средства от страна на банките.
"Докато покачването в цената на финансирането за банките се забавя в последните седмици, цената на доларовите суапове плавно се покачва. (...) Въпреки че двата пазара не са идентични, смятаме, че промените оказват натиск върху доларовото финансиране за банките извън САЩ", коментират анализаторите, цитирани от Bloomberg.
Тримесечният доларов Libor (London Interbank Offered Rate) е достигнал 84 базисни пункта в края на август, съобщава Bloomberg. Така лихвеният процент по краткосрочните междубанкови кредити в долари е достигнал най-високата си стойност след финансовата криза от 2008 г., предава Bloomberg. Libor е важен за публичния и частния сектор, защото е компонент от лихвения процент по кредити за частни лица, бизнеса и облигационните емисии.Повишаването му е следствие от различни фактори, влияещи на фондовете на паричния пазар. Въпросните институции, които управляват около 2.3 трлн. долара, имат за основна цел нискорискови инвестиции. Американските фондове от този тип пък са сред основните кредитори, предоставящи ликвидни средства на банки от различни части на света под формата на краткосрочни заеми (overnight). Това се случва чрез покупката на банкови ценни книжа.Вероятността това да се случи кара фондовете да се насочат към нискорисков държавен дълг в очакване на тегленията. Намаляващото предлагане пък покачва крайната цена на кредитиране за банките и оттам и самия Libor.Такъв те откриват във валутните суапове, които играят сходна роля. За целта банките заемат в местната си парична единица и разменят своя дълг за такъв за същия срок, деноминиран в долари. Преселението на финансовите институции на валутния пазар е покачило цената на доларова суап операция до 155 базисни пункта за йената и 116 за еврото, пише още Bloomberg.Напускането на банките на паричния пазар, на който оперират нискорисковите фондове, и навлизането им на валутните пазари се очаква с времето да доближи Libor и цената на доларовите суапове по-близко една до друга. Това ще навреди на компаниите, които ползват суапове за хеджиране на приходи и разходи, свързани с внос и износ.


description: В понеделник Лаел Брайнард от борда на директорите на Фед охлади надеждите за по-високи лихви от септември, което доведе до поевтиняване на долара....

title: Доларът се възстановява от загубите

maintext: В понеделник Лаел Брайнард от борда на директорите на Фед охлади надеждите за по-високи лихви от септември, което доведе до поевтиняване на долара. Тя е един от гласуващите членове в Комитета за операции на открития пазар, който определя монетарната политика в САЩ.Днес американската валута поскъпна с 0.12% срещу еврото до 1.1223 и с 0.22% срещу паунда до 1.3306. Йената не отстъпи, оставайки на 101.90 за долар, а швейцарският франк се търгува 0.10% надолу на 0.9730 за единица от американската валута.Информацията е актуална към 10:45 ч.


description: Управляваната от мениджъра кафе-верига Starbucks представи новия си проект, който е свързан със създаването на съдържание

title: Продуцентското начинание на Хауърд Шулц

maintext:
"Не гледаме през призмата на това да се опитваме да продаваме повече кафе. Става въпрос за духа на човечност и това, което мислим, че е толкова важно за страната", твърди Хауърд Шулц.
Според една стара максима всеки в Холивуд иска да е продуцент – дори и момчето, което разнася кафето по снимачните площадки. Главният изпълнителен директор на базираната в Сиатъл кафе-верига Starbucks Хауърд Шулц може и да е далеч от меката на киното, но явно подобни амбиции не са му съвсем чужди. През изминалата седмица управляваната от него компания представи новия си проект, който е свързан... със създаването на съдържание.Става дума за поредица от истории, обединени под общото заглавие "Застъпниците" (Upstanders), които ще представят десет души от САЩ, които са посветили усилията си на това да донесат положителна промяна в общностите, в които живеят – от развитието на взаимоотношенията между една църква и един ислямски център до шериф, който разработва нови обучителни програми. Всяка от историите ще бъде достъпна във видеоформат, като статия и под формата на подкаст, а целта на проекта, в който според информацията от компанията са вложени милиони долари, не е да се повишат продажбите на кафе, а да се обединят американците в разгара на изпълнения с язвителност предизборен сезон, твърди мениджърът."На фона на язвителността и разделението, които до толкова голяма степен са част от този политически сезон, копродуцентът Раджив Чандрасекаран и аз сме силно убедени в необходимостта да хвърлим светлина върху впечатляващите всекидневни дейности на обикновени хора, които вършат необикновени дела", разказва Шулц пред Business Insider. "Медиите – и това важи особено по време на изборния цикъл - не отразяват този тип истории", допълва той.Поредицата "Застъпниците" ще се разпространява както чрез интернет страницата и мобилното приложение на Starbucks, така и чрез електронната платформа Medium, а също и чрез партньорства с медийните организации Mic.com и Upworthy. Отделните истории няма да съдържат брандирането на Starbucks, а самият Шулц няма да се появява в статиите или във видеоматериалите, макар че двамата с Чандрасекаран, който е бивш редактор от Washington Post, ще са водещи на подкастовете."Не гледаме през призмата на това да се опитваме да продаваме повече кафе. Става въпрос за духа на човечност и това, което мислим, че е толкова важно за страната", казва Шулц.Самата поредица е замислена като надпартийна и не подкрепя който и да е от кандидатите за президент на САЩ. И макар че някои от историите може и да навлизат в политически теми, общият тон на оптимизъм може да допадне на поддръжниците и на двете страни, а идеята е да обединява, като поставя фокус върху основни ценности като толерантност, включване и ненасилие. Сред целите на проекта, чието мото е "Гледай, обсъждай, гласувай", е и да даде тласък на гражданската активност и да доведе до по-високо участие на изборите.